Foreningen Sex & Samfund vil have obligatorisk seksualundervisning på ungdomsuddannelserne. Derfor er de på besøg på produktionsskolen i Brønderslev i hele ugen.

Der er sex på skoleskemaet hele ugen på Produktionsskolen i Brønderslev. Foreningen Sex & Samfund har i denne uge fokus på seksualundervisning og netop seksualundervisning er ikke obligatorisk på ungdomsuddannelserne. Men det mener foreningen Sex & Samfund at det bør være, oplyser DR Nordjylland. Og det er en god idé mener 18-årige Freja Jørgensen, der har stået for at arrangere info-ugen om netop seksualitet på Produktionsskolen i Brønderslev. - Jeg synes, at det er rigtig vigtigt, at vi også får seksualundervisning selvom vi ikke går i folkeskole længere. Der er nogle ting, som vi måske ikke lige har fået lært i folkeskolen, som jeg synes vi godt kunne tage op nu, siger hun. En vigtig årsag til at seksualundervisning skal være obligatorisk på ungdomsuddannelserne er at unge har deres seksuelle debut i 16-års alderen, fortæller projektleder i Sex & Samfund Morten Emmerik Wøldike. - Derfor mener vi, at det er vigtigt at der også er seksualundervisning videre frem. Fordi det er jo der, man skal til at bruge den viden man har fået omkring præventionsformer, omkring hvordan man mærker, hvad man har lyst til, hvordan man aflæser signaler hos andre. Så det er der, hvor det bliver rigtig vigtigt for i den alder skal man omsætte det hele til praksis, siger han. Og det er en god idé mener Freja Jørgensen fra Brønderslev. Hun mener, at der er ting man med fordel kunne bruge mere tid på ungdomsuddannelserne. - Når man er i byen og har fået noget at drikke, så bliver det svært med grænserne. Og nogle har svært ved at respektere hvis man siger nej. Så det er vigtigt at komme ind på, at man skal respektere andres grænser og man skal også selv lære at sige nej og det har jeg ikke lyst til, siger hun.